SAID wil KPMG hof toe sleepArgieffoto Die Suid-Afrikaanse Inkomstediens (SAID) het Maandag gedreig om regstappe teen KPMG te neem omdat die firma glo die inkomstediens se reputasie skade berokken het. Dit volg nadat die ouditeursfirma Vrydag gesê het hy herroep sy 2016-verslag oor ŉ sogenaamde “rogue”-eenheid by SAID. Die firma het sy bevindinge en aanbevelings in die verslag, wat glo gelei het tot die verwydering van verskeie senior SAID-amptenare, onttrek. Tom Moyane, kommissaris van die SAID, het tydens ŉ mediakonferensie by sy kantore in Brooklyn, Pretoria, gesê hy glo daar is niks fout met die KPMG-verslag nie. Volgens hom het KPMG nie die hele verslag onttrek nie, maar slegs die gevolgtrekkings, bevindinge en aanbevelings. Moyane het boonop aangevoer die verslag was maar net “die oortjies van die seekoei” en dat daar genoeg “prima facie”-bewyse is van die “rogue”-eenheid se wandade. Moyane het die firma van onetiese optrede beskuldig, onder meer omdat hulle die verslag onttrek het en nie eerste die SAID van die besluit in kennis gestel het nie “Die firma se afskuwelike, onetiese en onprofessionele optrede laat ons met geen ander keuse nie as om regstappe in te stel vir die skade wat dit aan ons reputasie berokken het. Ons sal KPMG ook aangee by die plaaslike en internasionale regulatoriese owerhede,” het Moyane gesê. Verder wil hy die firma by die minister van finansies rapporteer sodat dit op ŉ swartlys geplaas word vir “onetiese, immorele en onwettige gedrag”. Moyane het gesê KPMG het ŉ “pynlike poging” aangewend om die inkomstediens en sy leierskap as “onbevoeg, korrup, ondoeltreffend en betrokke by ŉ heksejag” uit te beeld. Hy het ook aangevoer daar is ŉ agenda teen die SAID, maar het erken hy het nie die naam van die persoon wat agter die komplot sit nie. Die SAID het ontken dat die KPMG-verslag gebruik is as die basis vir dissiplinêre aksies en kriminele sake en het dié soort eise as “vals en bedrieglik” afgemaak. KPMG Suid-Afrika het gesê die verslag oor die SAID se “rogue”-eenheid was nie polities gemotiveerd nie, maar sê hul bevindinge oor die eenheid is verkeerd geïnterpreteer. KPMG het onder skoot gekom rakende die “SAID-verslag” waarin hy deur die SAID aangestel is om ŉ omvattende ondersoek te doen oor ŉ sogenaamde “rogue”-eenheid wat glo deur die destydse SAID-kommissaris, Pravin Gordhan, op die been gebring is. Die ondersoek het gelei tot ŉ “verslag oor bewerings van onreëlmatighede en wangedrag”. KPMG het Vrydag gesê die bewyse in die dokumente ondersteun nie die interpretasie dat Gordhan geweet het, of moes geweet het, van die “rogue”-aard van die eenheid nie. Die maatskappy het gesê hy erken en het berou oor die uitwerking wat die verslag gehad het, en dat hy “geen politieke motivering of bedoeling gehad het om te mislei nie”. Talle hoofde by KPMG Suid-Afrika, insluitende die maatskappy se uitvoerende hoof, het ook verlede week bedank nadat ŉ interne ondersoek bevind het die firma se werk vir veral Gupta-beheerde maatskappye het nie aan die firma se internasionale standaard voldoen nie. KPMG het daarna aangebied om die R23 miljoen wat hy vir die werk vir die SAID ontvang het, terug te betaal, “of om ŉ donasie van dieselfde bedrag aan ŉ liefdadigheidsorganisasie oor te betaal”. Gordhan het intussen ook die onttrekking van die verslag verwelkom, maar het gesê hy sal regsadvies oor die saak inwin.